b'\n_START_ARTICLE_\nNorske Skog Follum\n_START_PARAGRAPH_\nNorske Skog Follum, tidligere Follum tr\xc3\xa6sliberi og Follum fabrikker, var en papirfabrikk som l\xc3\xa5 ved Nedre Hofsfoss (Follumfossen) i \xc3\x85dalselva (del av Begna) i Ringerike kommune, like nord for byen H\xc3\xb8nefoss i Buskerud fylke. Konsernet Norske Skog bestemte den 8. desember 2011 at fabrikken p\xc3\xa5 Follum skulle legges ned, senest innen 31. mars 2012 og de 356 ansatte ble da oppsagt.\n_START_SECTION_\nHistorie\n_START_PARAGRAPH_\nFabrikken ble grunnlagt som Follum tr\xc3\xa6sliberi i 1873 og byttet senere navn til Follum fabrikker. Fabrikken og omr\xc3\xa5det har f\xc3\xa5tt navn etter storg\xc3\xa5rden Follum som ligger p\xc3\xa5 h\xc3\xb8yden vest for elva og fabrikken._NEWLINE_Opprinnelig l\xc3\xa5 det flere papirfabrikker rundt fossene i \xc3\x85dalselva nord for H\xc3\xb8nefossen. Den f\xc3\xb8rste fossen kalles gjerne Nedre Hofsfoss eller Follumfossen. Den neste \xc3\xb8vre fall i Hofsfossen. Follum tr\xc3\xa6sliberi og Hofsfos tr\xc3\xa6sliperi og Papirfabrikk l\xc3\xa5 opprinnelig p\xc3\xa5 vestsiden av den f\xc3\xb8rste fossen, mens tidligere Hofs Brug l\xc3\xa5 p\xc3\xa5 \xc3\xb8stsiden av samme fossen. Etter hvert ble imidlertid disse fabrikkene sl\xc3\xa5tt sammen, og slik oppsto Follum fabrikker, som i 1989 fusjonerte med Norske Skogindustrier og Tofte Industrier. Deretter ble navnet Norske Skog Follum.\n_START_SECTION_\nFakta\n_START_PARAGRAPH_\nNorske Skog Follum har v\xc3\xa6rt en hj\xc3\xb8rnesteinsbedrift p\xc3\xa5 Ringerike helt fra starten. P\xc3\xa5 det meste hadde fabrikken \xc3\xa5tte papirmaskiner og godt over 1\xc2\xa0200 ansatte. Per 31. desember 2006 sysselssatte den 543 personer og har tre papirmaskiner, PM1, PM2 og PM7 med en \xc3\xa5rlig kapasitet p\xc3\xa5 ca. 450\xc2\xa0000 tonn papir. Den faktiske produksjonen var p\xc3\xa5 ca. 391\xc2\xa0000 tonn papir, hvorav ca. 75 prosent ble eksportert. Fabrikken omsatte for ca. 1,7 milliarder norske kroner og hadde et overskudd p\xc3\xa5 dr\xc3\xb8yt 270 millioner._NEWLINE_Produksjonen fordeler seg p\xc3\xa5 ca. 30 ulike papirkvaliteter, som i hovedsak kan kategoriseres i tre grunnleggende grupper. S\xc3\xa5kalte forbedrede kvaliteter utgj\xc3\xb8r den st\xc3\xb8rste andelen, men ogs\xc3\xa5 s\xc3\xa5kalt bestr\xc3\xb8ket papir utgj\xc3\xb8r i dag en st\xc3\xb8rre andel enn standard avispapir._NEWLINE_Fabrikken forbruker \xc3\xa5rlig omkring 2,4 millioner grantr\xc3\xa6r i produksjonen av papir, noe som tilsvarer et skogsareal p\xc3\xa5 ca. 32\xc2\xa0000 dekar. I 2006 fordelte virkeleveransene seg slik; Buskerud (17,3%, hvorav 8,7% fra Ringerike), Oppland (55,7%), Hedmark (14,1%) og Akershus (12%). I tillegg ble det hentet noe virke fra Oslo, \xc3\x98stfold og Hordaland._NEWLINE_I 2007 (des) ble planlagte investeringer p\xc3\xa5 ca. 200 millioner kroner gjennomf\xc3\xb8rt for \xc3\xa5 gj\xc3\xb8re produksjonen ved fabrikken 100 prosent basert p\xc3\xa5 termomekanisk tremasse (TMP) og nytt rensebasseng til ca. 80 millioner kroner anlagt._NEWLINE_I februar 2008 ble midlertidig nedleggelse av PM 2 bestemt, pga. av Norske Skogs \xc3\xb8konomiske situasjon. Siste papir gikk gjennom maskinen 20. juni 2008._NEWLINE_Fabrikken har eget jernbanespor fra H\xc3\xb8nefoss stasjon og har tradisjonelt skipet papir via Randsfjordbanen og vogntog til Halden for omlasting til b\xc3\xa5t.'